Tragerea la sorţi pentru stabilirea ordinii de disputare a jocurilor de baraj pentru menţinerea/promovarea în Superliga are loc luni
Casa Fotbalului va găzdui luni, de la ora 11:00, tragerea la sorţi prin care va fi stabilită ordinea disputării jocurilor de baraj pentru menţinerea/promovarea în Superligă, anunţă frf.ro.
În urma rezultatelor înregistrate în ultima etapă a play-off-ului din Liga 2 Casa Pariurilor, CS Mioveni a încheiat sezonul pe poziţia a 5-a în clasament, urmând să întâlnească echipa de pe locul 8 din play-out-ul SuperLigii, în timp ce AFK Csikszereda a încheiat sezonul pe poziţia a 6-a şi va evolua împotriva echipei clasate pe locul 7 în play-out-ul SuperLigii.
Meciurile care vor stabili configuraţia finală a clasamentului play-out-ului primei ligi se vor disputa duminică, de la ora 21:30.
Barajul pentru menţinerea/promovarea în Liga 1 se va disputa în dublă manşă.
Meciurile tur vor avea loc vineri, 17 mai, respectiv luni, 20 mai, ambele fiind programate de la ora 20:00. Partidele retur se vor disputa o săptămână mai târziu.